text: Færgepriser skal sættes ned 
  26 august 2015 kl. 11.33
  Det skal koste det samme at sejle med færge som at køre. Derfor besøgte Fanøs borgmester onsdag Christiansborg.
  I højsæsonen koster det 415 kr. at få en almindelig bil med færgen fra Esbjerg frem og tilbage til Fanø.
  De høje færgetakster hæmmer væksten på Fanø og de andre ø-kommuner, og derfor besøgte Fanøs borgmester Erik Nørreby, Venstre, i dag Dansk Folkeparti på Christiansborg.
  Det skete sammen med de fire øvrige ø-kommuner. De ønsker at få trafikal ligestilling og med det mener de, at det ikke skal koste mere at sejle end det koster at køre på f.eks. en helt ny motorvej. Statens takster er for tiden 3,76 kr. pr. kilometer.
  Det vil koste 133 millioner kroner om året, for en model hvor der ydes støtte en del af året og 281 millioner kr. for en model der dækker hele året, fortæller Erik Nørreby til TV SYD.
  Den støtte skal på den kommende finanslov, ønsker borgmestrene. Dansk Folkepartis Kristian Thulesen Dahl lovede efter mødet, at arbejde for at dét vil ske.
  Tirsdag er der høring på Christiansborg i udvalget for landdistrikter, hvor ø-borgmestrene og Sammenslutningen af småøer vil argumentere for de lavere billetpriser.
  